作者:王維
標題:送高適弟耽歸臨淮作
內容:少年客淮泗，落魄居下邳。遨遊向燕趙，結客過臨淄。山東諸侯國，迎送紛交馳。自爾厭遊俠，閉戶方垂帷。深明戴家禮，頗學毛公詩。備知經濟道，高臥陶唐時。聖主詔天下，賢人不得遺。公吏奉纁組，安車去茅茨。君王蒼龍闕，九門十二逵。群公朝謁罷，冠劍下丹墀。野鶴終踉蹌，威鳳徒參差。或問理人術，但致還山詞。天書降北闕，賜帛歸東菑。都門謝親故，行路日逶遲。孤帆萬裡外，淼漫將何之。江天海陵郡，雲日淮南祠。杳冥滄洲上，蕩漭無人知。緯蕭或賣藥，出處安能期。